UREDBA KOMISIJE (EU) 2019/1791

оd 17. listopada 2019.

o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za 1-dekanol, 2,4-D, ABE-IT 56, ciprodinil, dimetenamid, masne alkohole, florpirauksifen-benzil, fludioksonil, fluopiram, mepikvat, pendimetalin, pikolinafen, piraflufen-etil, piridaben, S-abscizinsku kiselinu i trifloksistrobin u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1., članak 14. stavak 1. točku (a) i članak 16. stavak 1. točku (a),

budući da:

(1) Za 2,4-D, ciprodinil, dimetenamid, fludioksonil, mepikvat, pendimetalin, pikolinafen, piraflufen-etil, piridaben i trifloksistrobin maksimalne razine ostataka (MRO) utvrđene su u Prilogu II. Uredbi (EZ) br. 396/2005. MRO-i za fluopiram utvrđeni su u dijelu A Priloga III. toj uredbi. 1-dekanol, masni alkoholi i S--abscizinska kiselina uvršteni su u Prilog IV. toj uredbi. Za ABE-IT 56 i florpirauksifen-benzil nisu utvrđeni specifični MRO-i niti su te tvari navedene u Prilogu IV. toj uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) U okviru postupka odobrenja uporabe sredstva za zaštitu bilja koje sadržava aktivnu tvar ciprodinil na slatkom komoraču podnesen je zahtjev za izmjenu postojećih MRO-a u skladu s člankom 6. stavkom 1. Uredbe (EZ) br. 396/2005.

(3) U pogledu dimetenamida-P takav je zahtjevi podnesen za mladi luk, salate, širokolisnu endiviju te za „začinsko bilje i jestive cvjetove”. U pogledu fludioksonila takav je zahtjev podnesen za slatki komorač. U pogledu fluopirama takav je zahtjev podnesen za brokulu. U pogledu mepikvata takav je zahtjev podnesen za kultivirane gljive. U pogledu pendimetalina takav je zahtjev podnesen za jagode, češnjak, luk, ljutiku, rajčicu, papriku, patlidžan, krastavac, mali krastavac za kiseljenje, tikvice, dinje, bundeve, lubenice, artičoke, poriluk i sjemenke uljane repice. U pogledu pikolinafena takav je zahtjev podnesen za ječam, zob, raž i pšenicu. U pogledu piraflufen-etila takav je zahtjev podnesen za agrume, orašaste plodove, jezgričavo voće, koštuničavo voće, grožđe, ribiz, ogrozd, bobice bazge, stolne masline, krumpir, sjemenke uljane repice, sjemenke pamuka, masline za proizvodnju ulja, ječam, zob, raž i pšenicu. U pogledu piridabena takav je zahtjev podnesen za rajčicu i patlidžan. U pogledu trifloksistrobina takav je zahtjev podnesen za brokulu.

(4) U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za uvoznu tolerancu za 2,4-D koji se u Kanadi i SAD-u upotrebljava na soji. Podnositelj zahtjeva tvrdi da odobrene upotrebe te tvari na toj kulturi u tim zemljama dovode do toga da ostaci prekoračuju MRO iz Uredbe (EZ) br. 396/2005 i da je potreban viši MRO kako bi se izbjegle trgovinske zapreke pri uvozu te kulture.

(5) U skladu s člankom 8. Uredbe (EZ) br. 396/2005 zainteresirane države članice ocijenile su te zahtjeve i Komisiji dostavile izvješća o ocjeni.

(6) Europska agencija za sigurnost hrane („Agencija”) ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ima (2). Ta je mišljenja dostavila podnositeljima zahtjeva, Komisiji i državama članicama te ih učinila dostupnima javnosti.

(7) U pogledu tvari 2,4-D podnositelj zahtjeva dostavio je informacije koje nisu bile dostupne tijekom revizije provedene u skladu s člankom 12. Uredbe (EZ) br. 396/2005. Te se informacije odnose na potvrđenu analitičku metodu za matrice s velikim udjelom ulja.

(8) U pogledu demetenamida podnositelj zahtjeva dostavio je takve informacije o metabolizmu biljaka.

(9) U pogledu pendimetalina podnositelj zahtjeva dostavio je ispitivanja ostataka koja su nedostajala.

(10) U pogledu pikolinafena podnositelj zahtjeva dostavio je potvrđenu analitičku metodu za žitarice i proizvode životinjskog podrijetla te studiju o hranidbi preživača koja je nedostajala.

(11) U pogledu piraflufen-etila podnositelj zahtjeva dostavio je potvrđenu analitičku metodu za matrice s velikim udjelom vode, kiseline, masnoće te za suhe matrice, te je dostavio studiju o stabilnosti pri skladištenju za žitarice i učinio referentnu normu za piraflufen komercialno dostupnom.

(12) Za sve zahtjeve Agencija je zaključila da su svi uvjeti u pogledu podataka ispunjeni i da su izmjene MRO-a koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(13) U pogledu mepikvata proizvođači gljiva dostavili su najnovije podatke dobivene praćenjem za bukovače iz kojih je vidljivo da se u tim proizvodima ostaci pojavljuju u većim količinama od trenutačnog privremenog MRO-a za kultivirane gljive. Ti su ostaci rezultat unakrsne kontaminacije kultiviranih gljiva slamom zakonito tretiranom mepikvatom. S obzirom na zaključke Agencije o riziku za potrošače, MRO za bukovače trebalo bi utvrditi na razini koja odgovara 95. percentilu svih rezultata uzorkovanja, dok bi za ostale kultivirane gljive trebalo zadržati postojeći MRO. Taj će se MRO preispitati; pritom će se u obzir uzeti informacije koje budu dostupne zaključno s 31. prosinca 2022.

(14) U kontekstu odobrenja aktivne tvari florpirauksifen-benzil, u skladu s člankom 8. stavkom 1. točkom (g) Uredbe (EZ) br. 1107/2009 Europskog parlamenta i Vijeća (3), u sažetak dokumentacije uvršten je zahtjev za MRO. Taj je zahtjev ocijenila predmetna država članica u skladu s člankom 11. stavkom 2. te uredbe. Agencija je ocijenila zahtjev i dostavila zaključak o stručnom pregledu procjene rizika od upotrebe te aktivne tvari u pesticidima, u kojemu je preporučila da se utvrdi MRO koji obuhvaća reprezentativnu upotrebu na riži u skladu s dobrom poljoprivrednom praksom (GAP) u Uniji (4).

(15) U kontekstu odobrenja aktivne tvari ABE-IT 56 Agencija je zaključila da je uvrštenje te tvari u Prilog IV. Uredbi (EZ) br. 396/2005 primjereno (5).

(16) 1-dekanol, masni alkoholi (6) i S-abscizinska kiselina (7) bili su privremeno uvršteni u Prilog IV. Uredbi (EZ) br. 396/2005 do dovršetka njihova ocjenjivanja u skladu s Direktivom 91/414/EEZ (8) ili Uredbom (EZ) br. 1107/2009. Agencija je ponovo ocijenila te tvari i zaključila da je primjereno trajno ih zadržati u Prilogu IV. Uredbi (EZ) br. 396/2005 (9).

(17) U pogledu piridabena nekoliko je MRO-a izmijenjeno Uredbom Komisije (EU) 2019/90 (10). Tom su uredbom MRO-i za nekoliko proizvoda, uključujući rajčicu i patlidžan, sniženi na granicu određivanja od 13. kolovoza 2019. Radi pravne sigurnosti primjereno je da se MRO-i za piridaben utvrđeni ovom Uredbom primjenjuju od istog datuma.

(18) Na temelju obrazloženih mišljenja i zaključaka Agencije te uzimajući u obzir čimbenike relevantne za pitanje koje se razmatra, potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(19) Uredbu (EZ) br. 396/2005 trebalo bi stoga na odgovarajući način izmijeniti.

(20) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije. Međutim, u pogledu MRO-a za piridaben primjenjuje se od 13. kolovoza 2019.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 17. listopada 2019. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Znanstvena izvješća EFSA-e dostupna su na internetu: http://www.efsa.europa.eu:

„Reasoned opinion on the setting of an import tolerance for 2,4-D in soyabeans” (Obrazloženo mišljenje o utvrđivanju uvozne tolerance za 2,4-D u soji). EFSA Journal 2019.;17(4):5660.

„Reasoned opinion on the modification of the existing maximum residue level for cyprodinil in Florence fennel” (Obrazloženo mišljenje o izmjeni postojeće maksimalne razine ostataka za ciprodinil u slatkom komoraču). EFSA Journal 2019.;17(3):5623.

„Reasoned opinion on the evaluation of confirmatory data following the Article 12 MRL review for dimethenamid-P” (Obrazloženo mišljenje o ocjeni potvrdnih podataka nakon prispitivanja MRO-a za dimetenamid-P u skladu s člankom 12.). EFSA Journal 2019.;17(4):5663.

„Reasoned opinion on the modification of the existing maximum residue level for fludioxonil in Florence fennels” (Obrazloženo mišljenje o izmjeni postojeće maksimalne razine ostataka za fludioksonil u slatkom komoraču). EFSA Journal 2019.;17(4):5673.

„Reasoned opinion on the modification of the existing maximum residue level for fluopyram in broccoli.” (Obrazloženo mišljenje o izmjeni postojeće maksimalne razine ostataka za fluopiram u brokuli.) EFSA Journal 2019.;17(3):5624.

„Reasoned opinion on the modification of the existing maximum residue level for mepiquat in cultivated fungi” (Obrazloženo mišljenje o izmjeni postojeće maksimalne razine ostataka za mepikvat u kultiviranim gljivama). EFSA Journal 2019.;17(6):5744.

„Reasoned opinion on the evaluation of confirmatory data following the Article 12 MRL review for pendimetalin.” (Obrazloženo mišljenje o ocjeni potvrdnih podataka nakon preispitivanja MRO-a za pendimetalin u skladu s člankom 12.) EFSA Journal 2018.;16(10):5426.

„Reasoned opinion on the evaluation of confirmatory data following the Article 12 MRL review for picolinafen.” (Obrazloženo mišljenje o ocjeni potvrdnih podataka nakon preispitivanja MRO-a za pikolinafen u skladu s člankom 12.) EFSA Journal 2018.;16(11):5489.

„Reasoned opinion on the evaluation of confirmatory data following the Article 12 MRL review for pyraflufen-ethyl.” (Obrazloženo mišljenje o ocjeni potvrdnih podataka nakon preispitivanja MRO-a za piraflufen-etil u skladu s člankom 12.) EFSA Journal 2018.;16(10):5444.

„Reasoned opinion on the modification of the existing maximum residue levels for pyridaben in tomatoes and aubergines.” (Obrazloženo mišljenje o izmjeni postojećih maksimalnih razina ostataka za piridaben u rajčicama i patlidžanima.) EFSA Journal 2019.;17(3):5636.

„Reasoned opinion on the modification of the existing maximum residue level for trifloxystrobin in broccoli.” (Obrazloženo mišljenje o izmjeni postojeće maksimalne razine ostataka za trifloksistrobin u brokuli.) EFSA Journal 2019.;17(1):5576.

(3) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(4) „Conclusion on the peer review of the pesticide risk assessment of the active substance florpyrauxifen (variant assessed florpyrauxifen-benzyl)” (Zaključak o stručnom pregledu procjene rizika od upotrebe aktivne tvari florpirauksifen u pesticidima (ocijenjena varijanta florpirauksifen-benzil)). EFSA Journal 2018.;16(8):5378.

(5) „Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623)” (Zaključak o stručnom pregledu procjene rizika od upotrebe aktivne tvari ABE-IT 56 u pesticidima (komponente lizata kvasca Saccharomyces cerevisiae soj DDSF623)). EFSA Journal 2018.;16(9):5400.

(6) Uredba Komisije (EZ) br. 839/2008 od 31. srpnja 2008. o izmjeni Uredbe (EZ) br. 396/2005 Europskog parlamenta i Vijeća u vezi s prilozima II., III. i IV. o maksimalnim razinama ostataka pesticida u određenim proizvodima ili na njima (SL L 234, 30.8.2008., str. 1.).

(7) Uredba Komisije (EU) br. 588/2014 od 2. lipnja 2014. o izmjeni priloga III. i IV. Uredbi (EZ) br. 396/2005 Europskog parlamenta i Vijeća od o maksimalnim razinama ostataka narančina ulja, Phlebiopsis gigantea, giberelinske kiseline, Paecilomyces fumosoroseus soja FE 9901, Spodoptera littoralis nukleopolihedrovirusa, Spodoptera exigua nuklearnog polihedrosis virusa, Bacillus firmus I-1582, s-abscizinske kiseline, L-askorbinske kiseline i Helicoverpa armigera nucleopolyhedrovirusa u ili na određenim proizvodima (SL L 164, 3.6.2014., str. 6.).

(8) Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.)

(9) „Statement on pesticide active substances that do not require a review of the existing maximum residue levels under Article 12 of Regulation (EC) No 396/2005.” (Izjava o aktivnim tvarima koje se upotrebljavaju u pesticidima, a za koje nije potrebno preispitivanje postojećih maksimalnih razina ostataka u skladu s člankom 12. Uredbe (EZ) br. 396/2005). EFSA Journal 2019.;17(2):5591.

(10) Uredba Komisije (EU) 2019/90 оd 18. siječnja 2019. o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bromukonazol, karboksin, fenbutatin oksid, fenpirazamin i piridaben u ili na određenim proizvodima (SL L 22, 24.1.2019., str. 52.).